अमित शाह और जेपी नड्डा भी होंगे शामिल; 2024 लोकसभा चुनाव पर चर्चा की संभावना
BJP CM and Deputy CM Meeting Update; Amit Shah and JP Nadda to  Discussion on 2024 Lok Sabha Elections दिल्ली में 11-12 जून को भाजपा शासित राज्यों के मुख्यमंत्रियों और उपमुख्यमंत्रियों की मीटिंग होगी। इस मीटिंग में गृह मंत्री अमित शाह और भाजपा अध्यक्ष जेपी नड्डा भी शामिल होंगे
दिल्ली में 11-12 जून को भाजपा शासित राज्यों के मुख्यमंत्रियों और उपमुख्यमंत्रियों की मीटिंग होगी। इस मीटिंग में गृह मंत्री अमित शाह और भाजपा अध्यक्ष जेपी नड्डा भी शामिल होंगे। पार्टी के महासचिव बीएल संतोष और राज्य संगठनों के सचिव भी बैठक में मौजूद रहेंगे।
मीटिंग में इस साल होने वाले विधानसभा चुनावों और अगले साल होने वाले लोकसभा चुनावों पर चर्चा हो सकती है। सूत्रों का कहना है कि सभी सीएम और डिप्टी सीएम से कहा गया है कि वह इनोवेटिव आइडिया के साथ आएं। संगठन और सरकार के बीच समन्वय में आ रही दिक्कतों की भी चर्चा होगी। चुनावी राज्यों की भी अलग से बैठक हाेगी।
मोदी सरकार के 9 साल होने पर भी हुई थी मीटिंग
28 मई को मोदी सरकार के 9 साल पूरे होने के मौके पर भी भाजपा शासित राज्यों के CM और डिप्टी CM की मीटिंग हुई थी। इस मीटिंग की अध्यक्षता प्रधानमंत्री मोदी ने की थी। बैठक में UP के CM योगी, उत्तराखंड के CM धामी, गुजरात के CM भूपेंद्र पटेल, असम के CM हिमंता बिस्वा सरमा, नगालैंड के डिप्टी CM पैटन, MP के CM शिवराज सिंह चौहान, UP के डिप्टी CM केशव प्रसाद मौर्या और ब्रजेश पाठक आदि नेता शामिल हुए थे।
मीटिंग के बाद प्रधानमंत्री नरेंद्र मोदी ने ट्वीट कर कहा था- आज भाजपा के मुख्यमंत्रियों और उपमुख्यमंत्रियों के साथ रचनात्मक बैठक की। हमने विकास में तेजी लाने और अपने नागरिकों के कल्याण को सुनिश्चित करने के तरीकों पर चर्चा की। उन्होंने बैठक के दौरान अपने मन की बातें भी बताईं।
30 जून तक देश भर में जनसंपर्क अभि‍यान चलाएगी भाजपा
मोदी सरकार के 9 साल पूरे होने के मौके पर भाजपा ने देश भर में 30 मई से 30 जून तक जनसंपर्क अभियान चलाने का फैसला लिया था। इस दौरान पार्टी 50 से ज्यादा बड़ी रैलियां करेगी। इनमें से आधा दर्जन से ज्यादा रैलियों को प्रधानमंत्री संबोधित करेंगे। गृह मंत्री अमित शाह, भाजपा अध्यक्ष जेपी नड्डा और रक्षा मंत्री राजनाथ सिंह समेत सभी केंद्रीय मंत्री इस जनसंपर्क अभियान में शामिल होंगे।
इसके तहत अमित शाह 17 जून को ओडिशा जाएंगे। जेपी नड्डा 22 जून को ओडिशा में रैली करेंगे। शाह 18 जून को पंजाब के गुरदासपुर में रैली को संबोधित करेंगे। इसके बाद 22 जून को छत्तीसगढ़ के दुर्ग जिले में जाएंगे। प्रधानमंत्री मोदी 17 जून को दो दिन के दौरे पर गुजरात जाएंगे।